IDEAS

**PARA UNHA HOMILÍA CON NENOS**

27 NOVEMBRO 2022

**ESPERTA, hai moito que facer**

**1.Ver: Advento, Camiñando cara á VIDA.**

-Comezamos **un novo tempo litúrxico, o Advento.** Significa “vinda” (de Xesús). Dialogamos como preparamos a vinda de alguén importante á nosa casa e como deberiamos preparar a vinda de Xesús en Nadal.

-Durante catro domingos, catro semanas, preparamos a súa vinda. **No templo poñemos algúns signos ou pegadas: a cor morada** significa cambio e arrepentimento; a **Coroa de Advento** indica o percorrido interior que imos realizando; **poucas flores** por ser época de austeridade e de conversión; e os **cantos** pedindo: *Preparade o camiño ao Señor!, Ven Señor non tardes!*

-Para esta folla **valerémonos dos debuxos de Fano** para Advento cuxo lema é ***“En mans de María entrelazámonos*** *(sinodalidade)* ***para acoller a Xesús”.*** Cada domingo iremos pegando un nobelo de la e con elas iremos tecendo unha mantiña para Xesús escoitando atentos a Palabra de Deus que nos abrigue e transforme.

 ***Que é o Advento?***

2. **XULGAR: Xesús vén, esperta a túa vida interior**

**+Isaías anuncia a promesa da vinda do Salvador.** No evanxeo, Xesús dinos: ***“estade en vela, porque vén o Señor… Estade preparados”.*** Refírese á vinda do final dos tempos, pero tamén á vinda en Nadal.

**+QUE NOS QUERE DICIR XESÚS?**

**-Hoxe escoitamos a mensaxe dos MAIORES, dos avós, sabios na fe, de Isaías e Noé que nos din: Esperta, apura porque Xesús ben, vai chegando!**

Hai moitos aos que lles pasará desapercibida a chegada de Xesús, **perdidos noutros agasallos, luces, festas…** Non nos despistemos noutras ofertas envoltas en enganoso papel brillante. **Advento é un ESPERTADOR, é poñernos as pilas, espertarnos, é vivir como María en estado de Boa Esperanza.**

**-Neste 1º domingo Xesús dinos estade atentos, vixiade, coa candea acesa, a candea da oración.** El chama á porta da nosa vida para entrar, transformala, facela máis fermosa. Estade vixiantes! **Velar, estar atentos, é escoitar a Palabra** (ler a vida desde Deus) e orar (deixar que Deus obre en nós). Orar é deixarse “vestir de Xesucristo” e suplicar “Ven axiña, Señor!

***Que podemos facer para espertar?***

***Como mellorar a nosa oración?***

**3. ACTUAR: Deus habita en ti, sínteo como María**

**+Facemos algúns** **preparativos para este tempo.** Nunha cartolina ou cartón pegamos o cartel de Fano para Advento e dentro poñemos recortada a 1ª madeixa, a do “espértate” da portada. Esperta a túa vida interior, sente a Xesús como María dentro.

**+Organizamos a coroa de Advento** e na misa, antes das lecturas, facemos a entronización do leccionario de Mateo, deste ciclo A (Comezo de S. Mateo).

**-Esta semana podes debuxar** un espertador cunha palabra no centro: ESPÉRTATE, en vez dos números.

**LECTURAS**

**ISAÍAS 2, 1-5: *O Señor congrega a todas as nacións na paz eterna do Reino de Deus.***

Visión de Isaías, fillo de Amós, acerca de Xudá e de Xerusalén. Nos días futuros estará firme o monte da casa do Señor, no cume das montañas, máis elevado que os outeiros.

Cara a el confluirán todas as nacións, camiñarán pobos numerosos e dirán: *«Vinde, subamos ao monte do Señor, á casa do Deus de Xacob. El instruiranos nos seus camiños e marcharemos polos seus vieiros; porque de Sión sairá a lei, a palabra do Señor de Xerusalén».* Xulgará entre as nacións, será árbitro de pobos numerosos.

**Das espadas forxarán arados,** das lanzas, podas. **Non alzará a espada pobo contra pobo**, non se adestrarán para a guerra.

**Casa de Xacob, vide; camiñemos á luz do Señor.**

 ***Palabra do Señor.***

**SAL. 121:**

 ***R/ Imos alegres á casa do Señor.***

**ROMANOS *13, 11-14 a:*** *A salvación está máis preto de nós.*

**San mateo** 24, 37-44: Estade en vela.

|  |
| --- |
| **NARRADOR:** Naquel tempo, díxolles Xesús aos seus discípulos:**XESÚS:** *-«Cando veña o Fillo do home, pasará como en tempo de Noé.* *Nos días antes do diluvio, a xente comía e bebía, casaban os homes e as mulleres tomaban esposo, ata o día en que Noé entrou na arca; e cando menos o esperaban chegou o diluvio e levounos a todos.* *O mesmo sucederá cando veña o Fillo do home: dous homes estarán no campo, a un levarano e a outro deixarano, dúas mulleres estarán a moer, a unha levarana e a outra deixarana.* *Polo tanto,* ***estade en vela,*** *porque non sabedes que día virá o voso Señor.* *Comprendede que se soubese o dono de casa a que hora da noite vén o ladrón, estaría en vela e non deixaría que abrisen unha fenda na súa casa.* *Por iso,* ***estade tamén vós preparados****, porque á hora que menos pensedes vén o Fillo do home* ***Palabra do Señor.*** |